
Ar ein cynigion i: 
· Drosglwyddo gwelyau’n barhaol o Ysbyty Gorseinon i Ysbyty Singleton, a 
· Pharhau i ddatblygu Ysbyty Gorseinon fel Cyfleuster Cymunedol sy’n cynnig amrywiaeth o wasanaethau 

Pwy ydym ni, a beth ydym yn ei wneud?
Bwrdd Iechyd Prifysgol Bae Abertawe sy’n rhedeg eich gwasanaethau GIG lleol yn ardaloedd Castell-nedd Port Talbot ac Abertawe, gwasanaethau arbenigol ar gyfer de ddwyrain Cymru a rhai gwasanaethau arbenigol iawn ar gyfer pobl sy’n byw ymhellach i ffwrdd. Rydym yn cynllunio a chyflenwi gwasanaethau sy’n cael eu darparu gan feddygon teulu, deintyddion, fferyllwyr ac optegwyr yn ogystal â darparu gwasanaethau cymunedol megis nyrsys ardal, therapyddion, nyrsys ysgol ac ymwelwyr iechyd.
Mae oddeutu 400,000 o bobl yn byw ym Mae Abertawe ac rydym yn cyflogi tua 14,000 o staff ac yn gwario tua £1.8 biliwn bob blwyddyn ar ddarparu gwasanaethau iechyd ar gyfer ein poblogaeth.
Ym mhob agwedd ar hyn rydym yn gweithio’n agos â chleifion, eu teuluoedd a gofalwyr, y gwasanaeth ambiwlans, awdurdodau lleol, prifysgolion a’r sector gwirfoddol.

Am beth mae’r ddogfen ymgynghori hon yn sôn a phwy ddylai ei darllen?
Ym mis Medi 2025, penderfynodd y Bwrdd Iechyd drosglwyddo’r 30 o welyau cleifion mewnol wedi’u hariannu yn Ysbyty Gorseinon yn Abertawe (Ward Gorllewin) i Ward 3 Ysbyty Singleton ar sail dros dro. Cafodd y penderfyniad hwn ei wneud yn seiliedig ar bryderon a godwyd gan gleifion a theuluoedd ac er budd diogelwch cleifion a staff. Mae darparu’r gwelyau hyn yn Ysbyty Singleton yn sicrhau y gellid darparu’r gwasanaeth hwn yn gynaliadwy, gyda rheolaeth glinigol briodol i gleifion mewn llety addas.  Mae’r gwelyau hyn yn cael eu defnyddio gan gleifion ledled Abertawe, nid cleifion o ardal Gorseinon yn unig, ac maent yn cael eu defnyddio weithiau gan breswylwyr o Gastell-nedd Port Talbot, er y byddan nhw fel arfer yn mynd i Ysbyty Castell-nedd Port Talbot.
Mae’r gwaith ymgysylltu hwn yn ymwneud a throsglwyddo’r gwelyau o Ysbyty Gorseinon i Ysbyty Singleton ar sail barhaol.  Mae hyn yn golygu na fydd gan Ysbyty Gorseinon bellach welyau ar gyfer cleifion mewnol. Fodd bynnag, mi fydd yn parhau i fod yn ganolfan allweddol a dynamig ar gyfer gwasanaethau gofal iechyd cymunedol ac yn cynnig gwasanaethau arbenigol, cymunedol, nyrsio a therapi a fydd yn cynnig gofal yn nes at y cartref.  Rydym yn amlinellu ein cynigion mewn perthynas â hyn isod a hefyd yn gofyn am eich syniadau ynghylch gwasanaethau y gellid eu darparu’n fwy lleol.

Pa wasanaethau oeddem yn eu darparu yn Ysbyty Gorseinon pan gafodd y gwelyau eu trosglwyddo i Ysbyty Singleton ar sail dros dro?
Hyd at fis Hydref 2025 roedd Ward Gorllewin Ysbyty Gorseinon yn cynnwys 30 o welyau. Roedd y rhain yn darparu gwelyau gofal llai dwys ar gyfer preswylwyr ardal orllewinol Bae Abertawe, nid dim ond ardal Gorseinon, a oedd yn cael eu trosglwyddo yno ar ôl arhosiad brys neu acíwt yn Ysbyty Treforys. Fel arfer, byddai preswylwyr o ardal Castell-nedd Port Talbot yn cael eu trosglwyddo i Ysbyty Castell-nedd Port Talbot i gael gofal llai dwys, ond weithiau byddent yn mynd i Ysbyty Gorseinon.  
Yn ogystal, pan fyddai Ysbyty Treforys yn arbennig o brysur gyda chleifion brys ac argyfwng, byddai Ysbyty Gorseinon yn cymryd hyd at 18 o gleifion ychwanegol mewn gwelyau “ymchwydd” dros dro er mwyn caniatáu i fwy o gleifion gael eu derbyn i Ysbyty Treforys.


Mae Ysbyty Gorseinon hefyd yn darparu amrywiaeth o wasanaethau arbenigol ac yn y gymuned sy’n darparu gofal yn nes at y cartref. Mae’r gwasanaethau hyn yn cynnwys:

· Profion Gwaed
· Nyrsio Ardal
· Gwasanaeth Pledren a Choluddyn Iach
· Gwasanaethau Methiant y Galon
· Gartref yn Gyntaf
· Gwasanaethau i Blant sy’n Derbyn Gofal
· Therapi Galwedigaethol
· Clinigau Rheolyddion Calon
· Canolfan Clefyd Parkinson’s
· Ffisiotherapi
· Nyrsio Ysgolion
· Clinig Strôc
· Clinigau Gofal Clwyfau

Pam gwnaethom benderfynu trosglwyddo gwelyau cleifion o Ysbyty Gorseinon i Ysbyty Singleton ar sail dros dro?
Ym mis Medi 2025, cymeradwyodd y Bwrdd Iechyd y cynnig i drosglwyddiad brys 30 o welyau o Ward Gorllewin Ysbyty Gorseinon i Ward 3 Ysbyty Singleton ar sail dros dro yn dilyn pryderon parhaus ynghylch y gweithlu, y diwylliant, arweinyddiaeth a diogelwch staff a godwyd gan staff, cleifion a theuluoedd. Bwriad y trosglwyddiad oedd lleihau risgiau uniongyrchol i gleifion a staff a darparu amgylchedd clinigol diogel, gyda gwell mynediad at gymorth nyrsio uwch a gofal meddygol 24 awr y dydd, 7 diwrnod yr wythnos.


Roedd y pryderon a godwyd yn canolbwyntio ar bum thema allweddol:
· Diogelwch Cleifion a Staff
· Cymorth meddygol cyfyngedig, yn enwedig y tu allan i oriau
· Oedi wrth adnabod cleifion oedd yn dirywio ac oedi pellach wrth gael cludiant yn ôl i ysbytai acíwt
· Cleifion mwy sâl yn cael eu derbyn heb weithlu ychwanegol neu gymorth clinigol
· Dibyniaeth gynyddol ar y 18 gwely “ymchwydd” ychwanegol dros dro o ganlyniad i bwysau ar ofal brys ac argyfwng yn Ysbyty Treforys 
· Diffyg diogelwch ar y safle ar gyfer ward ynysu
· Staffio
· Cyfraddau salwch/absenoldeb uchel
· Dibyniaeth sylweddol ar staff dros dro
· Morâl isel ymhlith staff
· Pryderon parhaus am lefelau staffio a pharhad gofal
· Arwain a Rheoli
· Arweinyddiaeth nyrsio anghyson
· Diffyg hyder wrth uwchgyfeirio a rheoli pryderon
· Canfyddiad o ddiffyg cefnogaeth i staff
· Diwylliant
· Adroddiadau am ymddygiad gwael, bwlio ac amgylchedd gweithio annymunol, yn cael eu codi trwy bryderon staff anffurfiol, ffurfiol a dienw
· Ystadau a Diogelwch
· Rheolaeth a phatrolau annigonol ar gyfer safle ynysig
· Roedd gosodiad Ward Gorllewin yn ei gwneud hi’n anodd gweld yr holl gleifion pan oedd gwelyau ymchwydd dros dro yn cael eu defnyddio

Beth sydd wedi newid ers i’r gwelyau gael eu trosglwyddo o Ysbyty Gorseinon i Ysbyty Singleton?
Ar Ward 3 Ysbyty Singleton mae’r 30 gwely yn sefydlog, heb unrhyw gapasiti “ymchwydd” dros dro, ac uchafswm o ddau glaf ychwanegol fel rhan o’r fenter Eich Claf Nesaf, sy’n mapio cleifion i welyau pan fo gan staff y sgiliau iawn i ddiwallu eu hanghenion.
Nododd adolygiadau rhwng mis Hydref 2025 a mis Mawrth 2026 welliannau o ran ansawdd gofal a hefyd pryderon ychwanegol o ran yr angen am ymyrraeth, goruchwyliaeth a chymorth pellach.  
Yn dilyn y trosglwyddiad dros dro i Ward 3, nododd craffu pellach gan uwch dimau nyrsio nifer o bryderon ychwanegol yn ymwneud ag ansawdd gofal a diogelwch cleifion. Roedd y rhain yn cynnwys:
· Niwed pwysau oedd heb gael ei nodi o’r blaen
· Oedi cyn gwneud atgyfeiriadau diogelu
· Pryderon ynghylch asesu cleifion yn brydlon a diffyg dogfennaeth
· Tan-adrodd digwyddiadau yn Ysbyty Gorseinon. Gwelwyd cynnydd sylweddol pan drosglwyddwyd y gwasanaeth i Singleton, yn unol â lefelau adrodd ar ardaloedd ward eraill

Er mwyn mynd i’r afael â’r pryderon hyn, gwnaethom gynyddu nifer yr uwch arweinwyr a rhoi camau gweithredu gwella wedi’u targedu ar waith.  Cafodd y rhain effaith gadarnhaol o fewn y chwe mis cyntaf o’r trosglwyddiad.
Mae adborth profiad y claf yn cefnogi darlun sy’n gwella yn dilyn trosglwyddo’r gwelyau ar sail dros dro. Mae hyn yn cynnwys sylwadau cadarnhaol am garedigrwydd, gofal a chymorth staff, ond tynnwyd sylw hefyd at bryderon ynghylch lefelau staffio, amseroedd ymateb, agwedd staff, cyfathrebu a mynediad at therapi.
Ar ôl y trosglwyddiad, gwellodd lefelau salwch staff i ddechrau ond maent wedi cynyddu eto ers hynny. Mae’r rhain yn cael eu rheoli trwy brosesau sefydledig ac mae staff yn cael eu cefnogi trwy brosesau Llesiant ac Iechyd Galwedigaethol. Mae’r lefelau salwch hyn, ar y cyd ag anghenion cymorth cynyddol cleifion yn golygu bod Ward 3 yn Ysbyty Singleton yn dal i ddibynnu ar rywfaint o staff banc ac asiantaeth er mwyn cynnal lefel staffio ddiogel. Roedd y ffigwr hwn £300,000 yn llai yn ystod y cyfnod rhwng Tachwedd 2025 a Mai 2026 o’i gymharu â mis Ebrill i fis Hydref 2025.
Cafodd y gwasanaeth ar Ward 3 ei sgorio fel da iawn neu dda gan yr holl gleifion a ofynnwyd iddynt yn ystod arolygiad dirybudd gan Arolygiaeth Gofal Iechyd Cymru ym mis Mai 2026. Roedd y canfyddiadau’n nodi bod y staff yn darparu gofal caredig, parchus a thosturiol. Gwelwyd enghreifftiau cadarnhaol o fewnbwn therapi, gwaith tîm rhwng clinigwyr, diwylliant diogelu, atal niwed pwysau, maeth a hydradu ac arweinyddiaeth weledol ar y ward.
Gwnaeth Arolygiaeth Gofal Iechyd Cymru hefyd nodi meysydd oedd angen eu gwella. Roedd y rhain yn cynnwys ymateb i glychau galw, cymorth i fynd i’r toiled, trefniadau urddas a phreifatrwydd, gwybodaeth i gleifion, amseroldeb asesiadau cwympo ac asesiadau risg, diogelwch ocsigen, storio meddyginiaethau, amseroldeb dogfennu a threfniadau adborth “Dywedoch chi, gwnaethom ni” gweladwy.
Mae’r canfyddiadau hyn yn cefnogi’r asesiad cyffredinol bod trosglwyddo gwelyau o Ysbyty Gorseinon i Ysbyty Singleton wedi gwella profiad y claf ac ymatebolrwydd, goruchwylio a llywodraethu. Maent hefyd yn nodi meysydd sydd angen ffocws parhaus trwy gynlluniau gwella ar wardiau.  Yn ogystal, maent yn cadarnhau bod risgiau o ran ansawdd, diogelwch a phrofiad angen monitro parhaus a chymorth ychwanegol.


Pam ydym yn cynnig trosglwyddo gwelyau Gorseinon i Ysbyty Singleton ar sail barhaol?
Mae cymorth ychwanegol sylweddol wedi’i ddarparu i’r gwelyau a drosglwyddwyd a’r staff cysylltiedig. Mae hyn yn cynnwys:
· Goruchwyliaeth ddyddiol gan uwch nyrs
· Sgrymiau diogelwch cleifion tair gwaith y dydd sy’n ystyried staffio ar draws y safle
· Cyfarfodydd staff parhaus a sesiynau cymorth galw heibio anffurfiol
· Nyrsys Datblygu Ymarfer ar y ward i ddarparu hyfforddiant yn y gweithle a chymorth i staff
· Hyfforddiant wedi’i ddiweddaru ar ddogfennu, diogelu, atal cwympiadau, gofal croen ac atal briwiau pwyso
· Mwy o fewnbwn gan y tîm hyfywedd meinwe
· Adolygu digwyddiadau a dangosyddion ansawdd yn barhaus
· Monitro canlyniadau cleifion a safonau gofal yn barhaus

Mae’r data sydd ar gael yn awgrymu bod y trosglwyddiad dros dro wedi arwain at fanteision gweithredol a manteision o ran y gweithlu a chyllid. Mae hefyd wedi tynnu sylw at faterion ychwanegol sydd angen mynd i’r afael â nhw. Bydd angen goruchwyliaeth uniongyrchol barhaus gan uwch staff i sicrhau gwelliant pellach a chynnal y newidiadau hyn. 
Llwyddwyd i liniaru sawl risg o ganlyniad i drosglwyddo gwelyau o Ysbyty Gorseinon i Ysbyty Singleton ar sail dros dro:
· Mynediad at ofal meddygol ar lefel Cofrestrydd, 24 awr y dydd, 7 diwrnod yr wythnos
· Mae uwchgyfeirio cleifion sy’n dirywio wedi gwella ac yn fwy amserol o ganlyniad i gymorth meddygol a chymorth clinigol ehangach ar y safle, 24 awr y dydd, 7 diwrnod yr wythnos
· Mae diogelwch ar y safle wedi’i sefydlu yn Singleton, gan leihau risg o ganlyniad i’r materion yn ymwneud â natur ynysig Gorseinon
· Mwy o gymorth ac arweinyddiaeth ddyddiol gan uwch nyrsys
· Parhad staffio gwell trwy fynediad cynyddol at gymorth staffio ar draws y safle a phrosesau staffio diogel, er bod absenoldeb salwch yn parhau i fod yn her barhaus sylweddol
· Gwell cymorth gan amrywiaeth o glinigwyr a gwasanaethau ar gyfer staff a chleifion

Mae rhai risgiau wedi cael eu lliniaru’n rhannol yn dilyn y trosglwyddiad dros dro o Ysbyty Gorseinon i Singleton. Mae’r rhain yn cynnwys:
· Absenoldeb salwch staff a’r angen i gyflenwi yn ystod absenoldebau, a hynny weithiau ar fyr rybudd
· Mae adborth gan staff a chleifion wedi tynnu sylw at y gwelliant mewn morâl staff, gwaith tîm a datblygiad personol, ond mae angen cynnal hyn
· Mae cysondeb darparu gofal yn gwella, ond mae mwy i’w wneud o hyd. Hyfforddiant staff a gwella sgiliau yw’r blaenoriaethau wrth geisio cyflawni hyn.
· Cynnal gwelliannau mewn adrodd a llywodraethu a ddangosir gan y cynnydd mewn adrodd ar ddigwyddiadau ac effeithlonrwydd wrth reoli digwyddiadau a chwynion.
 


Pam nad ydym yn meddwl y byddai trosglwyddo’r gwelyau yn ôl i Ysbyty Gorseinon yn syniad da?
Mae risg y gallai rhai o’r gwelliannau a welwyd o ran goruchwyliaeth, diwylliant a safoni gofal ddirywio eto, a byddai hynny’n effeithio ar ansawdd a diogelwch y gofal sy’n cael ei ddarparu i’n cleifion.  Y materion penodol eraill yw:
· Gofal Meddygol 
Byddai gostyngiad mewn gofal meddygol neu gost ychwanegol sylweddol o ganlyniad i ddarparu gofal meddygol y tu allan i oriau ac ar y penwythnos yn Ysbyty Gorseinon, fel sydd ar gael yn Ysbyty Singleton. Heb y gofal hwn mae risg na ellir darparu gofal uwch mor sydyn ag efallai sydd ei angen pan fydd cleifion yn dirywio. Byddai angen blaenoriaethu’r costau ychwanegol fyddai eu hangen yn erbyn yr holl alwadau eraill ar adnoddau o fewn y Bwrdd Iechyd.  Nid yw cynyddu costau pan fo opsiwn hyfyw ar gael yn Singleton i ddarparu’r lefel hon o ofal heb gostau ychwanegol yn bosib ar adeg pan rydym eisoes yn gwario mwy o arian nag sydd gennym.
· Diogelwch
Mae rhai gwelliannau yn cynnwys drysau diogelwch a chloeon newydd wedi’u gwneud i ddiogelwch ar safle Gorseinon. Fodd bynnag, o ganlyniad i natur ynysig safle Gorseinon, byddai angen ehangu diogelwch i gynnwys systemau CCTV, patrolau diogelwch a/neu bresenoldeb diogelwch pwrpasol y tu allan i oriau. Byddai hyn hefyd yn cynyddu costau ar adeg pan rydym eisoes yn gwario arian nad yw gennym.

· Heriau o ran Arweinyddiaeth a Rheolaeth
Mae safleoedd ynysig heb wasanaethau y tu allan i oriau ac ar y penwythnos yn ei gwneud yn anodd darparu gofal iechyd gan staff uwch yn ystod y cyfnodau hyn. Mae'r gyllideb bresennol yn cynnwys cymorth lefel Matron pwrpasol rhwng 9am a 5pm o ddydd Llun i ddydd Gwener. Nid oes gofal iechyd gan staff uwch neu strwythur arweinyddiaeth ar draws y safle’n cael ei ddarparu yn Ysbyty Gorseinon y tu allan i’r oriau hyn fel sydd ar gael ar Ward 3 yn Ysbyty Singleton. Byddai ehangu gofal iechyd gan staff uwch yn Ysbyty Gorseinon eto’n golygu cost ychwanegol ar adeg pan ydym eisoes yn gwario mwy o arian nag sydd gennym.
· Staffio Dros Dro
Yn Ysbyty Singleton gallwn symud staff i feysydd blaenoriaeth yn cynnwys Wards 3, er mwyn sicrhau staffio diogel pan fo bylchau ar rotâu, efallai oherwydd salwch neu absenoldebau eraill.  Fodd bynnag, gan fod gan Ysbyty Gorseinon ddim ond un ward cleifion mewnol, pan fo bylchau, mae’n rhaid eu llenwi gan staff dros dro naill o’n Banc Nyrsio neu staff Asiantaeth.  Mae hyn yn golygu bod y gost o redeg y 30 gwely yn Ysbyty Gorseinon yn ddrytach nag Ysbyty Singleton. Mae’r costau hyn yn cynyddu eto os yw’r gwelyau ymchwydd dros dro yn Ysbyty Gorseinon hefyd yn cael eu defnyddio.  Golyga hyn ein bod yn darparu gofal llai cyson ar gyfer ein cleifion yn ogystal â gwario mwy o arian nag sydd angen.
· Amgylchedd Ward
Byddai angen adnewyddu a diweddaru Ward Gorllewin a’r Gampfa (ar gyfer gwelyau ymchwydd) yn Ysbyty Gorseinon.  Roedd cyflawni hyn yn anodd tra bod cleifion mewnol ar y ward, ond nawr bod y ward yn wag, byddai angen gwneud gwelliannau o’r fath er mwyn sicrhau bod y cyfleusterau’n cyrraedd yr un safon a gynigir ar Ward 3 yn Singleton a wardiau eraill ar draws y Bwrdd Iechyd.  Nid yw’r gwaith hwn wedi cael ei brisio’n fanwl, ond byddai angen dod o hyd i arian cyfalaf ar gyfer hyn a byddai angen blaenoriaethu’r gwaith yn erbyn datblygiadau eraill ar draws y Bwrdd Iechyd.

Beth yw ein cynigion ar gyfer ehangu gwasanaethau eraill sy’n gweithredu o Ysbyty Gorseinon?
Fel y nodwyd yn gynharach yn y ddogfen hon, mae Ysbyty Gorseinon eisoes wedi darparu ystod o wasanaethau cymunedol ochr yn ochr â’r gwelyau cleifion mewnol.  Bydd y gwasanaethau hyn i gyd yn parhau.  Fodd bynnag, gyda’r lle sydd wedi’i ryddhau yn Ward Gorllewin a’r Gampfa, mae gwasanaethau ychwanegol wedi’u symud i’r ysbyty dros dro, yn amodol ar ganlyniad y gwaith ymgysylltu hwn.  

Mae’r gwasanaethau newydd ac ychwanegol hyn yn cynnwys:
· Sgrinio Anewrysm Aortig yn yr Abdomen
· Clinigau Arhythmia'r Galon
· Adsefydlu Cardiaidd
· Seicoleg Gymunedol
· Gwasanaethau Ymwelwyr Iechyd Dechrau'n Deg a Gwasanaethau Iechyd Plant
· Gwasanaeth Lymffoedema a chanolfan ar gyfer Rhwydwaith Lymffoedema Cymru
· Gwasanaethau bydwreigiaeth sy’n cefnogi Clwstwr Gofal Sylfaenol Llwchwr
· Adsefydlu Ysgyfeintiol
· Cyfleuster Hyfforddi Atal a Rheoli Heintiau pwrpasol ar gyfer datblygu staff y Bwrdd Iechyd
· Ehangu’r Gwasanaeth Pledren a Choluddyn Iach yn cynnwys Clinig Catheter pwrpasol
· Capasiti cynyddol yn y Clinigau Rheolyddion Calon a Gofal Clwyfau

Mae datblygiadau gwasanaeth yn y dyfodol hefyd yn bosib gyda’r lle sydd ar gael, er enghraifft:
· Gwasanaethau Iechyd Rhywiol
· Gwasanaeth Cymunedol Integredig ar gyfer Cleifion â Diffyg Anadl Cronig

Hoffem gael eich barn am ba wasanaethau eraill yr ydych yn meddwl y gallem eu darparu yn Ysbyty Gorseinon fel rhan o’i rôl gryfach hirdymor fel Canolfan Gwasanaethau Cymunedol allweddol ar gyfer ein poblogaeth.

Beth am yr arian?
Mae’r newidiadau hyn yn ymwneud â sicrhau ein bod yn darparu gwasanaethau o’r ansawdd gorau posib yn y lle mwyaf priodol a gyda’r staff gorau mewn amgylcheddau priodol.  Rhaid i ni wneud yn siŵr nad ydym yn gwario mwy o arian nag sydd gennym a’n bod yn defnyddio ein holl adnoddau - arian, staff ac adeiladau, mor effeithiol ac effeithlon â phosib.  Mae gan Fwrdd Iechyd Prifysgol Bae Abertawe gyllideb o oddeutu £1.8 biliwn bob blwyddyn. Fodd bynnag, rydym yn gorwario’r gyllideb hwn ac felly rhaid i ni sicrhau ein bod yn defnyddio’r holl arian cyhoeddus hwn yn ddoeth ac yn y modd mwyaf effeithiol. 
Byddai costau ychwanegol petaem yn trosglwyddo’r 30 gwely yn ôl o Ysbyty Singleton i Ysbyty Gorseinon yn cynnwys:
· Costau ychwanegol i ddarparu gofal meddygol y tu allan i oriau ac ar benwythnosau. 
· Staff asiantaeth/banc ychwanegol er mwyn sicrhau staffio diogel.  Yn Ysbyty Gorseinon rhwng mis Ebrill a mis Hydref 2025 roedd y gwariant hwn bron yn £681,000, ond yn Ward 3 Singleton rhwng mis Tachwedd 2025 a mis Mai 2026 roedd yn £375,000, sy’n ostyngiad o £306,000.  Byddai’r gwahaniaeth mewn cost hwn yn gyfystyr â £0.53 miliwn yn ychwanegol bob blwyddyn.
· Byddai diogelwch ychwanegol ar benwythnosau a thu allan i oriau yn gyfystyr â £85,000 y flwyddyn.
· Pe bai gwasanaeth matron ychwanegol yn cael ei ddarparu y tu allan i oriau ac ar benwythnosau yn ychwanegol at y gwasanaeth 9am i 5pm o ddydd Llun i ddydd Gwener sy’n cael ei ariannu ar hyn o bryd, byddai hynny hefyd yn gost ychwanegol.
Yn ychwanegol, byddai ardal Ward Gorllewin a’r Gampfa yn Ysbyty Gorseinon (sydd wedi cael ei ddefnyddio ar gyfer y 18 gwely ymchwydd ychwanegol) angen cael eu hadnewyddu, a byddai angen dod o hyd i arian cyfalaf i ganiatáu i’r ardaloedd hyn gael eu defnyddio ar gyfer cleifion mewnol eto.

Beth yw manteision ac anfanteision y newidiadau arfaethedig hyn?
Manylir isod ar rai o fanteision y newidiadau arfaethedig hyn:
· Y gallu i ddarparu ystod ehangach o wasanaethau cymunedol o fewn ardal Gorseinon fel y gall preswylwyr gorllewin Abertawe gyrchu mwy o wasanaethau yn nes at eu cartrefi. Bydd y lle sy’n cael ei ryddhau ar Ward 3 a’r Gampfa yn caniatáu trosglwyddo mwy o wasanaethau i safle Gorseinon.
· Gwell ansawdd a chysondeb gofal yn cael eu darparu i'n cleifion, gyda llai o angen am nyrsys asiantaeth a banc a defnydd hyblyg o nyrsys ar draws Singleton i sicrhau lefelau staffio diogel.  
· Gwell goruchwyliaeth a datblygu sgiliau oherwydd gwell goruchwyliaeth glinigol a rheoli a darpariaeth cymorth datblygu ymarfer yn Singleton.
· Profiad gwell i gleifion a theuluoedd ac unrhyw faterion a phryderon yn cael eu datrys yn fwy effeithiol.
· Safle mwy diogel y tu allan i oriau yn Singleton o’i gymharu ag Ysbyty Gorseinon.
· Darpariaeth gwasanaeth sy'n fwy cynaliadwy yn ariannol yn Singleton o'i gymharu â'r costau ychwanegol a fyddai eu hangen pe bai'n cael ei weithredu yn Ysbyty Gorseinon.
· Gwelyau’n cael eu darparu mewn llety mwy addas sy’n ateb y gofyn.
Manylir isod ar rai o’r anfanteision a allai ddeillio o’r newidiadau arfaethedig hyn:
· Pryder parhaus yn y gymuned ynghylch dyfodol Ysbyty Gorseinon, er y dylai ehangu'r ystod o wasanaethau sydd ar gael yno leihau'r rhain.
· Bydd gwelyau cleifion mewnol ar gyfer rhai cleifion yn Abertawe ymhellach i ffwrdd o deuluoedd ac ymwelwyr eraill.
· Gallai mynediad a pharcio ar safle Singleton fod yn anoddach nag yn Ysbyty Gorseinon.

Beth fydd yn digwydd i staff yr effeithir arnynt gan y newidiadau arfaethedig hyn?
Bydd y newidiadau arfaethedig a amlinellir yn y ddogfen hon yn cael eu rheoli yn unol â'r Polisi Newid Sefydliadol y cytunwyd arno ac nid oes risg i gyflogaeth unrhyw aelod o staff yr effeithir arnynt.  Bydd hyn yn golygu newid parhaol i ganolfan weithio rhai o’n staff. Bydd unrhyw staff yr effeithir arnynt gan y newidiadau arfaethedig hyn yn cael gwybod am yr opsiynau sydd ar gael ar gyfer symud i swyddi gwag presennol neu weithio mewn meysydd eraill a bydd eu hanghenion unigol yn cael eu diwallu cyn belled â phosibl.

Beth am yr effaith ar grwpiau cydraddoldeb?
Mae angen i ni sicrhau bod penderfyniadau a wnawn yn dilyn y gwaith ymgysylltu yn sicrhau ein bod yn deall ac yn ystyried unrhyw effeithiau ar bobl â nodweddion gwarchodedig o dan Ddeddf Cydraddoldeb 2010.  Mae'r Ddyletswydd Economaidd-Gymdeithasol, a gyflwynwyd ar 31 Mawrth 2021, yn golygu bod angen i ni hefyd ystyried o ddifrif effeithiau'r newidiadau hyn ar anghydraddoldebau cynyddol yn genedlaethol ac yn lleol.  Felly, rydym wedi cynhyrchu Asesiad o’r Effaith Integredig ar y newidiadau arfaethedig hyn y byddwn hefyd yn ymgysylltu ag ef ochr yn ochr â'r ddogfen hon.

Beth yw eich barn am y newidiadau arfaethedig hyn?
Mewn partneriaeth â Llais, y corff statudol annibynnol, a sefydlwyd gan Lywodraeth Cymru i roi llawer mwy o lais i bobl Cymru wrth gynllunio a darparu eu gwasanaethau iechyd a gofal cymdeithasol, byddwn yn trafod y cynigion hyn gyda'n cleifion, eu gofalwyr, y cyhoedd, gwleidyddion, a sefydliadau partner.  Mae’n bwysig ein bod yn cael barn cymaint â phosib o bobl am y cynigion ar gyfer newid hyn.
Bydd y cyfnod ymgynghori yn cael ei gynnal rhwng 7 Medi a hanner nos ar 26 Hydref 2026.  
Rydym wedi cytuno ar ystod a chwmpas y gwaith ymgysylltu â Swyddfa Ranbarthol Llais Castell-nedd Port Talbot ac Abertawe. Byddwn hefyd yn defnyddio digwyddiadau sy'n cael eu cynnal gan sefydliadau partner i siarad â phobl (naill ai'n rhithwir neu wyneb yn wyneb) am y cynnig i drosglwyddo 30 o welyau cleifion mewnol o Ysbyty Gorseinon i Ysbyty Singleton ar sail barhaol. 
Bydd canlyniad y gwaith ymgysylltu a'r holl ymatebion, gan gynnwys yr Asesiad o’r Effaith Integredig, yn cael eu hystyried gan Llais a'r Bwrdd Iechyd ym mis Tachwedd 2026.  Yn seiliedig ar hyn, gwneir penderfyniadau ynghylch a ellir gweithredu'r newidiadau arfaethedig ac a oes angen cymryd unrhyw gamau lliniaru neu ymgynghori ymhellach â'r cyhoedd.  




Gallwch rannu eich barn â ni drwy:
Ysgrifennu atom:		Prif Weithredwr
BIP Bae Abertawe
1 Porthfa Talbot
Baglan, SA12 7BR
Anfon e-bost atom:			SBU.engagement@wales.nhs.uk   
Ein ffonio a gadael neges i ni: (01639) 683 355
Cysylltu â ni trwy Facebook: GIG Bae Abertawe 
Twitter: @BaeAbertaweGIG

Rydym wedi creu ffurflen ymateb i’w gwneud hi’n haws i chi ymateb i’r gwaith ymgysylltu hwn.  Byddem yn gwerthfawrogi pe baech yn llenwi’r ffurflen yn electronig Ymgysylltu â’r Cyhoedd: Ysbyty Gorseinon – Fill in form neu ar ffurf bapur ac yna ei hanfon / he-bostio at y pwyntiau cyswllt a restrir uchod.

Mae fersiynau amgen o'r ddogfen hon, yn Saesneg, print bras (Cymraeg a Saesneg), sain (Cymraeg a Saesneg), fideo Iaith Arwyddion Prydain a Hawdd ei Deall ar gael o: https://bipba.gig.cymru/amdanom-ni/ein-bwrdd-iechyd/ymgysylltu-a-ni/ymgysylltuymgynghori/dweud-eich-dweud-dyfodol-ysbyty-gorseinon/ neu gallwch ofyn am y rhain drwy ffonio 01639 683 355 neu drwy anfon e-bost atom i: SBU.engagement@wales.nhs.uk.

Neu gallwch rannu eich barn â Llais trwy:
Ysgrifennu atynt:		Llais Castell-nedd Port Talbot ac Abertawe
Trydydd Llawr
Canolfan Arloesi Bae Baglan
Rhodfa Ganolog
Port Talbot
SA12 7AX
Neu anfon e-bost atynt i: 		nptandswansea.enquiries@llaiscymru.org 

